
 28.1.2021
 BG
 Официален вестник на Европейския съюз
 L 29/10
 РЕГЛАМЕНТ ЗА ИЗПЪЛНЕНИЕ (ЕС) 2021/80 НА КОМИСИЯТА
 от 27 януари 2021 година
 за неодобряване на въглеродния диоксид като основно вещество в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2,
 като има предвид, че:
 (1)
 На 27 февруари 2018 г. Комисията получи заявление от Dr. Knoell Consult GmbH за одобрение на въглеродния диоксид за хранителни цели (E 290) като основно вещество (CAS No 124-38-9). В заявлението се посочва употреба като фумигант срещу насекоми и акари след прибиране на реколтата.
 (2)
 От 1 септември 2009 г. (2) въглеродният диоксид вече е одобрен като активно вещество за употреба в продукти за растителна защита и е включен в част А от приложението към Регламент за изпълнение (ЕС) No 540/2011 на Комисията (3).
 (3)
 Понастоящем въглеродният диоксид е разрешен и пуснат на пазара като продукт за растителна защита в редица държави членки. Спецификацията на идентичността на веществото в заявлението за одобрение като основно вещество е идентична с тази на одобреното активно вещество.
 (4)
 Въпреки че в третата алинея се предвижда, че хранителният продукт трябва да се счита за основно вещество, по силата на член 23, параграф 1, буква г) от Регламент (ЕО) No 1107/2009 се изключва одобрението на въглеродния диоксид за хранителни цели, тъй като дадено вещество може, наред с други критерии, да бъде одобрено като основно вещество само ако не се пуска на пазара като продукт за растителна защита. В момента обаче такъв е случаят с въглеродния диоксид за хранителни цели.
 (5)
 Настоящият регламент не засяга подаването на ново заявление за одобрение на въглеродния диоксид като основно вещество в съответствие с член 23, параграф 3 от Регламент (ЕО) No 1107/2009 след изтичането на срока на съществуващото одобрение на въглероден диоксид като активно вещество и след като всички разрешения за продукти за растителна защита, състоящи се от въглероден диоксид, са били отнети или са изтекли.
 (6)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Веществото въглероден диоксид (E 290) не се одобрява като основно вещество.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 27 януари 2021 година.
 За Комисията
 Председател
 Ursula VON DER LEYEN
 (1) ОВ L 309, 24.11.2009 г., стр. 1.
 (2) Директива 2008/127/ЕО на Комисията от 18 декември 2008 г. за изменение на Директива 91/414/ЕИО